Document ID: 32013D0021

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 18ης Δεκεμβρίου 2012 για την ισοδυναμία μεταξύ κατηγοριών αδειών οδήγησης [κοινοποιηθείσα υπό τον αριθμό C(2012) 9358] (Κείμενο που παρουσιάζει ενδιαφέρον για τον ΕΟΧ) (2013/21/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2006/126/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για την άδεια οδήγησης (1), και ιδίως το άρθρο 13 παράγραφος 1 πρώτο εδάφιο, Εκτιμώντας τα ακόλουθα: (1) Η οδηγία 2006/126/ΕΚ προβλέπει ότι όλες οι άδειες οδήγησης που εκδίδονται από τα κράτη μέλη αναγνωρίζονται αμοιβαία, συμπεριλαμβανομένων εκείνων που εκδόθηκαν πριν από την ημερομηνία εφαρμογής της αρχής της αμοιβαίας αναγνώρισης. (2) Η εν λόγω αρχή της αμοιβαίας αναγνώρισης των αδειών οδήγησης περιλαμβάνει την πλήρη αναγνώριση όλων των δικαιωμάτων που χορηγήθηκαν στον κάτοχο της άδειας σύμφωνα με τις εθνικές διατάξεις που ίσχυαν τη στιγμή εκείνη. (3) Η οδηγία 2006/126/ΕΚ προβλέπει ότι τα κράτη μέλη πρέπει να ορίζουν την ισοδυναμία μεταξύ των κατηγοριών αδειών οδήγησης που είχαν χορηγηθεί πριν από τη θέση σε εφαρμογή της εν λόγω οδηγίας και των κατηγοριών που ορίζονται στο άρθρο 4 της ίδιας οδηγίας. Για την ισοδυναμία αυτή απαιτείται η σύμφωνη γνώμη της Επιτροπής με νομικά δεσμευτικό τρόπο. (4) Οι πίνακες ισοδυναμιών μεταξύ των κατηγοριών των αδειών οδήγησης που έχουν ορισθεί με την απόφαση 2008/766/ΕΚ της Επιτροπής, της 25ης Αυγούστου 2008, για την ισοδυναμία μεταξύ κατηγοριών αδειών οδήγησης (2) πρέπει να επικαιροποιηθούν. (5) Επομένως, πρέπει να καταργηθεί η απόφαση 2008/766/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η παρούσα απόφαση εφαρμόζεται σε όλες τις ισχύουσες άδειες οδήγησης που έχουν εκδοθεί από τα κράτη μέλη και είναι σε κυκλοφορία. Άρθρο 2 Οι πίνακες ισοδυναμιών μεταξύ των κατηγοριών των αδειών οδήγησης που έχουν εκδοθεί από τα κράτη μέλη πριν από την εφαρμογή της οδηγίας 2006/126/ΕΚ, καθώς και οι εναρμονισμένες κατηγορίες αδειών οδήγησης που ορίζει το άρθρο 4 της οδηγίας 2006/126/ΕΚ παρατίθενται στο παράρτημα της παρούσας απόφασης. Άρθρο 3 1. Οι κατηγορίες των αδειών οδήγησης που έχουν εκδοθεί πριν από την εφαρμογή της οδηγίας 2006/126/ΕΚ παρέχουν το δικαίωμα στον κάτοχο να οδηγεί οχήματα της αντίστοιχης κατηγορίας, όπως περιγράφονται στο παράρτημα χωρίς ανταλλαγή της άδειας οδήγησης. Ενδέχεται να ισχύουν ορισμένοι περιορισμοί, οι οποίοι αναφέρονται για το σχετικό δικαίωμα στο παράρτημα. 2. Με την ανταλλαγή της άδειας οδήγησης από υπόδειγμα άδειας οδήγησης της ΕΕ, όπως περιγράφεται στο παράρτημα Ι της οδηγίας 2006/126/ΕΚ, χορηγούνται τα ισοδύναμα δικαιώματα οδήγησης, όπως περιγράφεται στο παράρτημα. 3. Οι κωδικοί που υποδηλώνουν περιορισμό των αντίστοιχων δικαιωμάτων είναι εναρμονισμένοι κωδικοί της ΕΕ, όπως διευκρινίζεται στο παράρτημα Ι της οδηγίας 2006/126/ΕΚ. 4. Η αρχή της αμοιβαίας αναγνώρισης που προβλέπεται στο άρθρο 2 παράγραφος 1 της οδηγίας 2006/126/ΕΚ δεν εφαρμόζεται στις εθνικές κατηγορίες αδειών οδήγησης. Άρθρο 4 Η παρούσα απόφαση εφαρμόζεται από τις 19 Ιανουαρίου 2013. Η απόφαση 2008/766/ΕΚ καταργείται από τις 19 Ιανουαρίου 2013. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 18 Δεκεμβρίου 2012.

Classification Labels:
638
637

Label Descriptions:
{"638": "Κυκλοφοριακές διατάξεις", "637": "ΜΕΤΑΦΟΡΕΣ"}

EuroVoc IDs (Original): 3131
525
4017

EuroVoc IDs (Expanded): 3131
525
4017

Dataset Source: meu

Split: test